جاسمين دمراوي

جاسمين دمراوي (مزيودة ف 21 يناير 2004 ف سان كلوض) كوايرية فرانساوية مغريبية كاتلعب ف لپوسط ديال مهاجمة ف ؤ. س. سان ڤي. زيادة على لكورة التقليدية، كاتلعب دمراوي تا لفوتسال ف لفرقة ديال لاكاديمية د لفوتسال د بوزونسون، و معا لمنتخب لوطني لمغريبي د لفوتسال عيالات. لكاريير د لفراقي. التدريب ف جورا فوت الجنوبي. جاسمين دمراوي دارت لفورماسيون ديالها ف فرقة جورا سود فوت "Jura Sud Foot"، لي كاينة ف مدينة مولانج "Molinges" ف جهة جورا "Jura". اللعب ديالها مع الفرقة خلاها باش يتعيط لها بزاف د المرات ف ليكيپ ديال الشابات ديال الجهة. مع لكبار، جاسمين دمراوي وصلات مع الفرقة ديالها لـRégional 1 من بعد ما سالاو لموسم 2022-2023 و هوما شادين لمرتبة اللولة فـRégional 2. معا سان ڤي (من 2024). من بعد شحال من موسم مع الفرقة لي تفورمات فيها، جورا سود فوت، جاسمين دمراوي بقات ف نفس الجهة و سنات مع ؤ. س. سان ڤي. لعبات الماتش اللول ديالها مع الفرقة الجديدة نهار 22 شتنبر 2024، و دخلات ف الماتش ضد الفرقة الثانية ديال AJ Auxerre ف الدورة الثانية ديال بطولة Régional 1. الماتش سالا بالتعادل (1-1)، و هي لي ماركات بيت التعادل. لفوتسال معا لاكاديمية د بوزونسون. جاسمين دمراوي عندها دوبل ليسونس، و هاد الشي كيعطيها لامكانية باش تلعب فوتسال ف نفس لوقت معا الكورة الكلاسيكية، ف فرقة لاكاديمية د لفوتسال د بوزونسون "Besançon Académie Futsal". النتائج ديالها و المستوى ديالها مع الفرقة ديال بوزونسون خلات الباب محلول قدّامها باش تديها ليكيپ الجيهاوية. مع الفرقة ديالها، ربحات جاسمين دمراوي البطولة الجهوية ديال الفوتسال فموسم 2023-2024، من بعد ما ربحات الفرقة ديالها ف لفينال ضد ف. س. ڤيزول "FC Vesoul". لكاريير الدولية. لمنتخب لوطني لمغريبي د لفوتسال. الاداء ديالها مع فرقة لاكاديمية د لفوتسال د بوزونسون خلا جاسمين دمراوي باش يتعيط لها للمنتخب لوطني لمغريبي د لفوتسال د لعيالات. ف شهر يوليوز 2024، توصلات جاسمين دمراوي ب استدعاء من عند لمدريب عادل السايح باش تشارك ف شي معسكرات ديال الانتقاءات الاولية. و من بعد، تختارات باش تمشي تلعب ف التورنوا الدولي ديال شانشيري "Xanxerê" ف لبريزيل، لي تدارت ف الشهر لي من بعد. و ف هاد الدورة، لعبات اول ماتش رسمي ديالها مع لمنتخب ديال لمغريب نهار 6 غشت 2024، و كانت ف التشكيلة الاساسية ضد لبريزيل. ماركات اول بيت دولي ديالها شي يامات من بعد، و كانت هي لي حلّات السكور ضد لارجونتين. المنتخب المغريبي سالا التورنوا ف لمركز الرابع، و دمراوي شاركات ف ف لماتشات كاملين. ف الشهر لي من بعد، سافرات ليكيپ ناسيونال ل مدريد باش تلعب جوج ماتشات وديّين ضد سپانيا نهار 10 و 11 شتنبر. المغرب خسر لماتشات بجوج. اللول سالا 10-1 لصالح الصبليونيات، و التاني ربحاتو سپانيا 6–0. دمراوي لعبات ف لماتشات بجوج. من بعد، ستقبل لمغريب لبحرين و ؤزباكيستان ف ماتشات ديال التحضير. جاسمين دمراوي ماركات دوبلي ضدّ البنات ديال لبحرين. ف الشهر لي من بعد، تعيط ليها مرّة خرة باش تلعب جوج ديال لمواجهات لودية، اللولة ضدّ لعراق و الثانية ضدّ جمهورية تشيك. دمراوي بانت مزيان ضدّ لعراقيات ب دوبلي نهار 29 نونبر 2024، و ماركات جوج د البيوت حتى ضدّ التشيكيات نهار 5 دجنبر 2024. كاس افريقيا 2025. ف اطار التحضيرات ديال كاس افريقيا د لفوتسال 2025، ستقبل لمغريب السينيڭال ف جوج ماتشات وديّين نهار 25 و 26 مارس ف مجمع محمد السادس. دمراوي لي شاركات ف لماتشات بجوج، ماركات خمسة د البيوت ف الماتش اللول، و زادت بيت اخر ف الماتش التاني. نهار 12 ابريل 2025، الجامعة المغربية علنات على الليستة ديال اللعّابات لي غادي يشاركو ف كاس افريقيا. جاسمين دمراوي كانت من بين اللعّابات لي نادا عليهم عادل السايّح. لمغريب ربح ناميبيا (8–1) و لكاميرون (7–1) ف دور لڭروپات، و من بعد قصا انڭولا ف الدومي فينال (5–1) و ضمن بلاصتو ف كاس لعالم 2025. و ف لفينال، قدر لمغريب يغلب طانزانيا (3–2) و دا لكاس. جاسمين دمراوي لعبات ف جميع لماتشات، دارت دوبلي ضدّ ناميبيا، سجلات بيت ضدّ انڭولا، و كانت هي لي جابت بيت الرباح ضدّ طانزانيا. و بفضل لاداء ديالها، الكاف عطاتها جايزة احسن لعّابة ف الدورة. لاحصائيات. ف لفراقي (كورة). الطابلو الجاي كيجمع لاحصائيات ديال جاسمين دمراوي معا لفراقي ديالها ف لكورة لكلاسيكية: ف لفراقي (فوتسال). الطابلو الجاي كيجمع لاحصائيات ديال جاسمين دمراوي معا لفراقي ديالها ف لفوتسال: